amanoisuno/poetBack huggingface dataset:
穎叔爲余親札補到難并和篇開刻既成以二絕句送上  其二 郭祥正 
英詞妙翰兩無雙，彼有浯溪此北江。下視塵寰真一撮，到無難處爲公降。
送王侃主簿棄官歸南城三首  其一 郭祥正 
紛紛嵐翠撲征衣，蒲酌離觴對落暉。憶着故園心已醉，更堪臨水送人歸。
送王侃主簿棄官歸南城三首  其二 郭祥正 
侵侵塵土欲何爲，滿腹詩書不遇知。歸去青山終我老，掛冠全勝拜官時。
送王侃主簿棄官歸南城三首  其三 郭祥正 
泠泠風露菊花時，有客言歸便得歸。自是不歸歸便得，靈羊峽口櫂如飛。
再送穎叔待制度嶺 郭祥正 
跡滯端江心欲飛，要將清淚灑行衣。雲間驥尾終難附，梅子黄時公自歸。
蒙詔許歸二首  其一 郭祥正 
衆人應笑乞歸忙，自分生緣不久長。舞櫂呈橈無伴侶，冷雲寒水是家鄉。
蒙詔許歸二首  其二 郭祥正 
昨日恩書許拂衣，今朝著句詠將歸。蘆花明月無人占，一笑勞生早息機。
别吳漕翼道 郭祥正 
歲晚分符出瘴煙，樗材無用只公憐。此身乞得生前去，却向江南雲水邊。
林和中家觀畫卷五首 寒蘆飛雁仍和子中修撰舊韻 郭祥正 
蘆黄水落秋將暮，鼓翼各尋雲外路。爲問歸飛歸底處，我今亦向江南去。
林和中家觀畫卷五首 曹霸畫馬王荆公手寫杜甫丹青引跋其尾 郭祥正 
曹將軍畫少陵詩，林氏家藏相國題。不動精神瞻御座，風雲萬里入霜蹄。
林和中家觀畫卷五首 王摩詰捕魚圖 郭祥正 
魚躍魚沉都不知，垂竿只要得魚歸。天寒浪急魚難得，愁入蘆花日又西。
林和中家觀畫卷五首 王昭君上馬圖 郭祥正 
飄飄秀色奪仙春，只恐丹青畫不真。能爲君王罷征戍，甘心玉骨葬邊塵。
林和中家觀畫卷五首 蕃馬圖 郭祥正 
唐時胡馬入長安，下馬胡兒倚馬鞍。今日昇平無此物，樽前聊寫畫圖看。
余八月十六日攜家玉笥山觀月覽穎叔待制寄題絕句然公之往還終不暇遊也故次其韻以寄穎叔 郭祥正 
玉笥深深路更幽，驂鸞不到欲誰尤。公臨瓠子方憂決，輸我攜家踏月遊。
玉澗橋 郭祥正 
橋名玉澗玉淙琤，覆水松陰兩岸清。野草已香仙露濕，客從此去問長生。
入承天觀二首  其一 郭祥正 
飄飄飛蓋入仙山，樓閣初逢碧靄間。爲問蟠桃今熟未，客來一食欲忘還。
入承天觀二首  其二 郭祥正 
雲舒雲卷曉風凉，千尺松梢鶴唳長。昨夜月宫飄桂子，至今樓殿带天香。
出觀 郭祥正 
沉沉樓殿五雲藏，草木長春水石香。一榻可能容我住，桃源迷路笑漁郎。
次新淦先寄劉中丈 郭祥正 
平生志願各懷歸，今日江湖樂自知。一艇一蓑明月夜，竿頭絲動得魚時。
新淦西禪綠野庵  其一 郭祥正 
草心回暖春風香，柳眼半開春日長。老禪隱几萬事畢，春去春歸春自忙。
新淦西禪綠野庵  其二 郭祥正 
圓如鵠卵壓滄洲，一榻欹眼頗自由。春色解回林野綠，如何只白老人頭。
游生米施真君觀閲李德素舊題五絕句遂次韻和之  其一 郭祥正 
寄語人間學道人，無真可學乃爲真。施郎昔日投竿處，直下尋綸透海濱。
游生米施真君觀閲李德素舊題五絕句遂次韻和之  其二 郭祥正 
學道多年未得仙，漫將芝草種瑤田。索綸不起龍吞釣，爲問漁翁直幾錢。
游生米施真君觀閲李德素舊題五絕句遂次韻和之  其三 郭祥正 
水鴉山鵲語相傳，風阻歸航未得前。老檜一株壇石靜，道人無事看殘年。
游生米施真君觀閲李德素舊題五絕句遂次韻和之  其四 郭祥正 
來尋遺事問神仙，坐石垂綸不記年。水鳥自來雲自去，月和蟾影幾回圓。
游生米施真君觀閲李德素舊題五絕句遂次韻和之  其五 郭祥正 
晴雲落日似横金，水鳥松風伴我吟。題壁高人竟何在，猶應施老笑無心。
呈同行黎東美朝散 郭祥正 
風日蕭蕭暑氣無，櫓聲相逐轉江湖。西山廬阜青如淀，應有新詩入畫圖。
望廬山二首  其一 郭祥正  庐山
西山行徹見羌廬，碧玉稜稜奠一區。南去北來頭白盡，不知五老鬢斑無。
望廬山二首  其二 郭祥正  庐山
三十年前湓浦尉，五千里外解符歸。廬山相見應相笑，爲借雲泉一濯衣。
廟灣夜泊 郭祥正 
薄昏洲渚鷗鳬靜，照網漁家燈火紅。盡道龍歸井泉濁，明朝願借一帆風。
櫧溪懷亡友張慎微 郭祥正  庐山
秋風入夜透征衣，點點漁燈各自歸。投老重來江上泊，廬山如舊故人非。
九日遊凈社院二首  其一 郭祥正 
旋披榛棘尋山徑，忽繞松篁入寺門。九日臨高無此處，佛香禪味解塵昏。
九日遊凈社院二首  其二 郭祥正 
前年九日别家時，黄菊纔開一兩枝。今歲重陽歸未得，却尋蓮社步遲遲。
羅漢院五老亭 郭祥正 
五峰相向碧參差，插地擎天力不衰。要學世人頭亦白，晴烟時起數條絲。
入萬杉 郭祥正 
翠靄紛紛蔽一巖，何年人種萬株杉。天翁已許虬龍臥，匠石不勞斤斧劖。
出萬杉 郭祥正 
禪庭欲别更遲遲，猶戀凉風灑客衣。無力便分青嶂住，滿懷空带白雲歸。
香澗 郭祥正 
涉溪攀磴興何長，隔岸人家桃杏香。便是武陵迷路處，只無雞酒勸漁郎。
靜明軒 郭祥正 
道人得道萬緣灰，欄下幽花手自栽。終日開軒無客到，清風時引竹聲來。
無思軒 郭祥正 
妙妙無心豈有思，一軒幽瞰碧漣漪。篆香銷盡月華午，知是高僧定起時。
别尋真觀 郭祥正 
尋真幽徑入深源，一宿清虚寄洞天。歸去姑溪度殘日，無因重到五峰前。
逢東林舊僧 郭祥正 
寶陀巖下種松篁，舊客欣逢煮术湯。憶着東林攜手處，十年添得兩眉霜。
追和杜牧之貴池亭 郭祥正 
悠悠江水綠於苔，楊柳迎風眼半開。行客不如沙上雁，每逢春暖即知回。
觀德亭畫壁 郭祥正 
畫手非工本亦佳，四時景物寓天涯。最憐荷折秋容晚，雙雁徘徊下軟沙。
寄耿天隲二首  其一 郭祥正 
海棠妍媚露桃紅，高臥遙知錦繡中。欲問何時渡江去，看花准擬趁春風。
寄耿天隲二首  其二 郭祥正 
北山曾賞浪山梅，梅蕊含冰一半開。國老自亡梅自發，送梅人在亦悲哀。
桐城青山裴山人枉步見尋興盡遽歸 郭祥正 
門外青山是我山，手攜笻杖只今還。巖花落盡鶯啼懶，紙帳孤燈夢亦閒。
史充侍禁以簡問予小舟搖兀絕句戲謝 郭祥正 
渡江乘興泊江干，草襯殘花色未乾。慣在釣魚船上住，一蓑一笠伴春寒。
寺壁史侍禁畫竹 郭祥正 
不假研磨丹與青，只將墨妙奪天成。始知春力無虚實，老竹横穿棟柱生。
西軒看山懷荆公 郭祥正 
長憶金陵數往還，誦公佳句伴公閒。如今不復聞公語，獨自西軒臥看山。
雨霽看小山 郭祥正 
一番遇雨碧生烟，移得蓬瀛在枕前。范蠡更閒吾不愛，風波搖兀釣魚船。
辨山亭二首  其一 郭祥正 
疊徑縈迂上小亭，雲收天末數峰青。不嫌一鳥横空没，直恐纖埃點畫屏。
辨山亭二首  其二 郭祥正 
小亭新得辨山名，雲外峰巒畫數層。太守引賓謀一醉，甘瓜不用集青蠅。
永安再見裴材山人二首  其一 郭祥正 
青布爲巾白布裘，逢人不拜肯低柔。一缸濁酒凝春綠，只與雲山相獻酬。
永安再見裴材山人二首  其二 郭祥正 
未到君家興已闌，浮山十里望青山。梅花正似山陰雪，却櫂孤舟夜半還。
重題公純池亭 郭祥正 
憑欄盡日看山色，欹枕連宵聽水聲。一點紅塵無入處，戴家池館近清明。
浮山阻雨二首  其一 郭祥正 
尋山一日遍浮山，却望江南興欲還。半夜神龍興驟雨，故留閒客伴僧閒。
浮山阻雨二首  其二 郭祥正 
雲顒辭世幾番春，老令霜髯未變塵。重拂舊題悲往事，幻身今幸作閒人。
喜雪呈守倅二首  其一 郭祥正 
出門騎馬踏黄塵，歸路隨鞭布黑雲。一夜猛風吹大雪，玉華千里壓妖氛。
喜雪呈守倅二首  其二 郭祥正 
四面嵐光似玉光，滿城和氣賀豐穰。紅爐底事不邀客，回雪落梅空斷腸。
贈嘯月巖吳居士 郭祥正 
幅巾藜杖客浮山，便隱深巖避世喧。每見月華何事嘯，此身聊欲伴孤猿。
撫鴻亭 郭祥正 
誰開巖戶最高峰，更作欄干出半空。只道冥鴻遠塵世，我今直下看冥鴻。
遊西巖寺二首  其一 郭祥正  庐山
西崖瀑布瀉雲中，移得匡廬一半工。要看玉潭千丈雪，莫敎江月照還空。
遊西巖寺二首  其二 郭祥正 
三人同結靜中緣，一到西巖思豁然。何必擁爐傾濁酒，且來攀樹聽寒泉。
中方寺題壁 郭祥正 
西巖曉起過中方，欲趁春歸客思忙。不似野僧忘歲月，手披黄卷滿頭霜。
題潘温叟家藏戴牛畫卷二首  其一 郭祥正 
不辭耕遍主家田，日暮歸時欲飽眠。渡盡驚波莫回首，後來猶苦牧兒鞭。
題潘温叟家藏戴牛畫卷二首  其二 郭祥正 
茫茫陂水暮秋天，乍晚耕犂未得眠。矯首衝波方盡力，牧兒何用更揮鞭。
招陳守倪倅小酌 郭祥正 
梅花落盡杏花遲，終日廉纖細雨霏。不倒一樽消客恨，可令醒眼送春歸。
書無想山先域屋壁二首  其一 郭祥正 
東嶺杉松手自栽，已成濃蔭覆泉臺。滿頭白髮行催死，能得生前幾度來。
書無想山先域屋壁二首  其二 郭祥正 
寒食年年一度來，傷心捫涕陟崔嵬。溪雲欲雨還催去，更遶營丘百匝迴。
出城 郭祥正 
籃輿投曉出重城，桃李無言似有情。淡白輕紅能幾日，可憐吹洗過清明。
敦復午節惠酒 郭祥正 
雙壺分送赤泥封，辟惡須令氣吐虹。何用江心鑄明鏡，清樽照面似青銅。
次韻楊侯見送遊五峰 郭祥正 
飄然忽作五峰遊，三伏誰知冷似秋。爲在深雲更深處，手提白羽看泉流。
舟經天門山 郭祥正  天门山
輕舟幸借東風便，帆掛危檣掣驚電。萬羣白馬度天門，誰道澄江靜如練。
宿蕪湖口 郭祥正 
菱荇芬香蓮子熟，扁舟夜趁湖陰宿。一杯獨酌未成歌，漁人解唱遺鞭曲。
曉發 郭祥正  长江
欲就滄浪濯煩熱，解纜莫愁潮信歇。陰雲映日一帆風，信道長江無六月。
代刺訪歷陽孫守公素 郭祥正 
月洗晴江秋愈清，扁舟西渡歷陽城。漁翁贄見無羔雁，滿袖盈襟皆月明。
代刺别孫守公素 郭祥正 
遏雲歌闋酒樽空，離别情懷自古同。卷取西城吟袖月，却飛蘭櫂過江東。
送菊與劉守漢臣 郭祥正 
一年愛惜傍東籬，今日纔開四五枝。折與劉郎休歎老，嫩黄新白恰相宜。
送菊與倪倅敦復 郭祥正 
重陽相近雁初飛，誰剪黄金撒翠微。莫學龍山空落帽，杜郎須插滿頭歸。
望夫石 郭祥正 
帆去帆來人不識，歲歲年年望無極。夕陽欲盡洲渚昏，猶見天門一雙碧。
謝賈侍御惠酒 郭祥正 
赤壺分送陵陽酒，黄菊猶開雨後花。一醉不知身世晚，却臨河漢欲乘槎。
再送賈明叔侍御 郭祥正 
宣城重見謝玄暉，只恐斯民不久依。爲報聖朝容諫諍，南牀虚位待公歸。
宗公香瑩軒二首  其一 郭祥正 
酴醾洞口作新軒，香瑩佳名自此傳。要是釀爲光祿酒，醉來騎鶴上青天。
宗公香瑩軒二首  其二 郭祥正 
素質曾將蘭麝熏，開軒有意待遊人。請看一架晴空雪，又勝桃源洞裏春。
次韻徐希皋解元送白蓮栽兼寄昭掾子美三首  其一 郭祥正 
吾家新疊小蓬萊，三尺青天一沼開。更得城南白蓮種，花時留待月光來。
次韻徐希皋解元送白蓮栽兼寄昭掾子美三首  其二 郭祥正 
城南移得玉華栽，栽向方池兩歲開。有酒有花無伴侶，良朋何日遠方來。
次韻徐希皋解元送白蓮栽兼寄昭掾子美三首  其三 郭祥正 
玉蓮移得手親栽，要看中秋月下開。安得君歸相伴飲，君家子弟亦嘗來。
藏雲寺酌泉 郭祥正 
不到藏雲四十年，寺名重換屋新遷。清泠不變當時味，只有庭心一眼泉。
次韻池守富仲容寄詩酒爲别二首  其一 郭祥正 
投老應須結主知，翺翔郎省已多時。南風一送輕舟去，更與何人細論詩。
次韻池守富仲容寄詩酒爲别二首  其二 郭祥正 
萬事無心只自知，一庵高臥樂明時。池州太守能憐客，美酒分來更贈詩。
奠謁王荆公墳三首  其一 郭祥正 
再拜孤墳奠濁醪，春風斜日漫蓬蒿。扶持自出軻雄上，光焰寧論萬丈高。
奠謁王荆公墳三首  其二 郭祥正 
大手曾將元鼎調，龍沉鶴去事寥寥。寺樓早晚傳鐘響，墳草春回雪半消。
奠謁王荆公墳三首  其三 郭祥正 
平昔偏蒙愛小詩，如今吟就復誰知。篋中不忍開遺卷，矯矯龍蛇彼一時。
狄倅伯通席上二首  其一 郭祥正 
梅山曾共聽蠻鼙，又看汀洲白鷺飛。一榼瓊漿要我醉，不忘交舊似君稀。
狄倅伯通席上二首  其二 郭祥正 
小妓三嬌舞玳筵，芙蓉照水一枝鮮。層冰赤脚真吾事，笑倚春風愧暮年。
壽寧禪院瓊花 郭祥正 
一種瓊花內相栽，隔年琲𤫤待春開。誰知暖日留繁雪，更有清香引蝶來。
弔明惠師 郭祥正 
平雲寄隱盡成灰，三十年間一夢迴。言說已無形影在，屋梁殘月送餘哀。
別賈侍御二首  其一 郭祥正 
君正忙時我正閑，思君乘興出青山。倚樓懷抱都傾盡，卻駕柴車破雨還。
別賈侍御二首  其二 郭祥正 
連日持盃選勝游，今朝興盡櫂歸舟。欲知魂夢思君處，卻御清風過北樓。
寄留二君儀 郭祥正 
今歲看書眼覺昏，憶君待酒只銷魂。臨漳姑孰五千里，懷抱何時得再論。
寄新軒阮希聖 郭祥正 
遙想新軒日日新，清風細細起青蘋。後來詩客誰如我，定有新交勝故人。
予家小山四首 曉 郭祥正 
曉光初透玉玲瓏，迥與真山意思同。蒼翠正含烟霧濕，一峰先占太陽紅。
予家小山四首 雨 郭祥正 
林林銀竹注潺湲，迸玉跳珠亂壑間。不惜倚欄襟袖濕，爲君吟出雨中山。
予家小山四首 月 郭祥正 
小山凝望月明間，天與金銀作小山。願得月輪長不去，一山光景付吾閒。
予家小山四首 雪 郭祥正 
皎皎羣峰照畫欄，深深巖竇逼人寒。雪中更看玲瓏雪，縱有丹青貌亦難。
西軒默懷敦復二首  其一 郭祥正 
小盆小石小芭蕉，水面紋生暑氣消。明眼客來時一眄，已知吾意在鷦鷯。
西軒默懷敦復二首  其二 郭祥正 
山下無塵枕簟凉，綠池水滿即瀟湘。青蕉况有菖蒲伴，閒淡風標細細香。
出城至龍泉院 郭祥正 
出城霜霰侵衣冷，入寺雲山掠眼明。幸有青錢沽白酒，得閒行處即閒行。
院主老僧年八十三齋潔可喜遂贈二韻 郭祥正 
八十餘三老阿師，雲山深僻少人知。不嫌野鶴水爲伴，庭下閒松借一枝。
城西阻雨寄純父太守 郭祥正 
三春復作歷陽遊，傾聽高談洗我憂。已出重城望賓榻，暗天風雨泊孤舟。
浚遒臥病少愈言懷 郭祥正 
入竹細風連陣暖，隔牆幽鳥數聲和。病餘斗惜春歸速，枝上殘紅應不多。
玉蝶球 郭祥正 
玉蝶交加翅羽柔，八仙瓊萼並含羞。春殘應恨無花採，翠碧枝間戲作球。
懷歸 郭祥正 
黄鸝出谷鳴聲軟，紫燕營巢意思和。欲問江南近消息，落花飛絮向人多。
睡 郭祥正 
窻戶無風天氣陰，屏山圍枕鬢雲深。秋波不動芙蓉暖，化蝶驚飛君莫尋。
笑 郭祥正 
檀口微開皓齒香，眼波浮動臉生光。桃花未落燕脂淺，半颭春風半倚牆。
元輿待制以書酒見招 郭祥正 
驛騎東行得素書，便趨賓榻駕柴車。賦詩我未如陶令，養浩君能似子輿。
奕 郭祥正 
一枰相對漫怡神，白黑爭先局局新。不覺斧柯從此爛，甘心誰是肯輸人。
和北山泉老三首  其一 郭祥正 
從來心照兩相通，信餉瓶盛自在空。誰道鍾山遠姑熟，北窻時復揖清風。
和北山泉老三首  其二 郭祥正 
蓼花紅淡葦條黄，故有離人思抑揚。手眼不知相拗否，墨華時寄兩三行。
和北山泉老三首  其三 郭祥正 
已將形影老江南，不飲情懷稍自諳。安得道人揮玉麈，一宵清語響圜庵。
和僧詵見懷二首  其一 郭祥正 
城角蓬茅三畝居，空堂唯有一牀書。感師相遇憐清淡，若比陶潛尚不如。
和僧詵見懷二首  其二 郭祥正 
眉目稜稜有古風，却疑曾作釣魚翁。一竿明月空抛擲，誰道烟波無處窮。
訪華陽隱者 郭祥正 
小徑斜分石磴通，蕭蕭古屋隔杉松。主人無事晝慵起，殘雪滿庭春未融。
雪次大澗 郭祥正 
連山接野冷光鋪，望望村烟問道塗。不似在家蓬戶閉，妻兒歡笑擁紅爐。
將至慎邑寄鼎 郭祥正 
踏盡瓊瑤百里山，欲投城郭暮雲間。紅爐速置一壺酒，故歲離家新歲還。
峽石道中口占 郭祥正 
淮日暉暉浴暖沙，小橋斜巷兩三家。不知春色來多少，是處牆頭見杏花。
通惠寺小柏 郭祥正 
周遭松檜漫爲鄰，翠碧婆娑未出羣。但願盤根堅似石，不憂枝幹不凌雲。
香社院 郭祥正 
重陰消散日車明，社鼓村歌樂太平。行過柘塘蕭寺宿，隔牆猶聽賣花聲。
院庭檜樹 郭祥正 
花開供蜜葉禁霜，老柏喬松氣亦降。未遇李聃誰愛惜，柘塘西院碧油幢。
三月三日 郭祥正 
一盞扶頭又半酣，久無歸夢到江南。桃花欲發杏花謝，細雨斜風三月三。
清明風雨懷光遠 郭祥正 
少年多難復遭憂，自昔王孫故倦遊。愁見清明歸未得，小山風雨想天愁。
慎宰練德符招飲僧舍二首  其一 郭祥正 
雜花開遍縣城東，不惜提壺細雨中。應是花枝羞老客，故含春恨泣殘紅。
慎宰練德符招飲僧舍二首  其二 郭祥正 
一庭寒柏寺荒凉，亦有花枝出短牆。善政得閒能喚客，春風相伴倒壺觴。
月 郭祥正 
安得妙畫師，畫取明月夜。將期月暗時，展向松窻下。
春草碧色 郭祥正 
雪洗燒痕盡，春將碧色來。行人莫回首，渡口夕陽催。
春水綠波 郭祥正 
春江波自綠，不染木蘭舟。只與岸邊草，依依添客愁。
送君南浦 郭祥正 
田園有餘樂，道路有餘悲。留君不肯住，君去欲何之。
傷如之何 郭祥正 
漢武事遠征，征夫與家别。幾人衣錦還，多爲原上血。
廣陶淵明四時  其一 郭祥正 
春水滿四澤，原田高下耕。熙熙隨老農，志匪搴芳英。
廣陶淵明四時  其二 郭祥正 
夏雲多奇峰，高低千萬重。巫山何處是，神女竟難逢。
廣陶淵明四時  其三 郭祥正 
秋月揚明暉，大空碧無滓。鴻鵠正翺翔，燕雀方栖止。
廣陶淵明四時  其四 郭祥正 
冬嶺秀孤松，雪霜任飄泊。悲含太古風，清立九霄鶴。
定林洗心軒 郭祥正 
翼翼粉牆斷，修修綠徑深。師心不用洗，聊用洗人心。
簡寂碧溪亭 郭祥正 
山光與溪色，一碧瀉雲中。倚檻久未去，更聽松上風。
看潮亭 郭祥正 
縹緲孤亭出，深沈一徑開。須當踏雨去，且欲看潮來。
西巖寺六題 歸雲巖 郭祥正 
春田雨既足，幽巖雲自歸。歸雲無覓處，不共鶴爭飛。
西巖寺六題 愛日巖 郭祥正 
古刹盤深塢，幽巖傍徑開。三冬藏暖氣，留客待春回。
西巖寺六題 看泉臺 郭祥正 
溪源深幾里，絕壁瀉驚湍。欲識下巖處，請君臺上看。
西巖寺六題 定心塔 郭祥正 
一塔倚雲根，他山面面新。不須驚嶮絕，自有定心人。
西巖寺六題 小瀑布 郭祥正 
石架千層險，泉飛百尺高。能蘇旱田穀，何用作波濤。
西巖寺六題 雪臺 郭祥正 
一壑飛晴瀑，雙崖控蟄龍。欲知臺上雪，六月是三冬。
送孔掾 郭祥正 
别酒莫辭醉，離歌難重論。一枝新綻柳，和雨泣黄昏。
吳子正召飲觀太白墨跡 郭祥正 
不是烟霄謫，世間無此人。心聲與心畫，開卷見天真。
寄漳州詩僧緣進 郭祥正 
一彈弦一絕，思君腸百結。雁過無書來，立盡松間月。
四月十九日自詠 郭祥正 
落魄老道士，遙憶謝公山。眠雲坐盤石，盡日聽潺潺。
雪中同宋正卿訪太守筠虚庵觀竹 郭祥正 
偶陪天上人，來訪雪中竹。却笑陶淵明，孜孜愛黄菊。
玉井 郭祥正 
淵淵玉井水，碧凈覺春歸。不爲洗紅粉，邀郎濯錦衣。
酬陳糾 郭祥正 
黄花空爛漫，兵厨不送酒。吾欲挽明河，夜半斟北斗。
即席送崔奉議赴闕三首  其一 郭祥正 
駐馬惜分手，臨風開一觴。君趨紫金闕，我戀白雲鄉。
即席送崔奉議赴闕三首  其二 郭祥正 
明主幸兩學，上清儲百祥。恭觀希世事，歸信借餘光。
即席送崔奉議赴闕三首  其三 郭祥正 
一尺江南信，聊憑健翼飛。吾兒如問我，衰病要兒歸。
病中對月 郭祥正 
一病三旬久，脾衰秋氣侵。誰憐形影瘦，猶喜月相尋。
小池白鷺 郭祥正 
白鷺白如銀，窺魚意思馴。此中無彈弋，莫厭往來頻。
憶别 郭祥正 
佳人萬里别，一念腸千結。何處望書來，天南雁飛絕。
南豐道中六言 郭祥正 
前溪淡淡日落，後山靄靄雲歸。桃花不知客恨，一片飛上征衣。
和楊公濟錢塘西湖百題 湖堂 郭祥正  西湖
宴啟簪纓集，堂開錦繡重。舞娥臨短岸，天影襯芙蓉。
和楊公濟錢塘西湖百題 湧金池 郭祥正  西湖
衆沼皆涵碧，斯池獨湧金。寶光中夜見，不是月華深。
和楊公濟錢塘西湖百題 柳洲 郭祥正  西湖
春光湖水滿，春色柳洲深。莫作風中線，條條繫客心。
和楊公濟錢塘西湖百題 新徑 郭祥正  西湖
史君開小徑，斜遶碧城隈。只欲通花縣，春風幾度來。
和楊公濟錢塘西湖百題 看經樓 郭祥正  西湖
樓下水連天，樓居即水仙。何須把黄卷，極目盡紅蓮。
和楊公濟錢塘西湖百題 白公石函 郭祥正  西湖
開函測深淺，啟閉以時均。欲識白公惠，堂堂勒翠珉。
和楊公濟錢塘西湖百題 秦王纜船石 郭祥正  西湖
秦王昔觀海，此石繫樓船。錦纜已無跡，蒼苔昏野烟。
和楊公濟錢塘西湖百題 十三間樓 郭祥正  西湖
危樓插湖脚，紺碧十三間。待月客無寐，看山僧自閒。
和楊公濟錢塘西湖百題 水仙廟 郭祥正  西湖
丹青嚴像貌，藻荇薦盃盤。月掩廟門靜，龍蛇驚夜寒。
和楊公濟錢塘西湖百題 寶叔塔 郭祥正  西湖
寶叔存遺塔，影搖湖水光。層層仙露濕，苔蘚自生香。
和楊公濟錢塘西湖百題 巾子山 郭祥正  西湖
嵯峨插天頂，寒翠灑湖光。吟客搖船子，猶疑漉酒香。
和楊公濟錢塘西湖百題 寶雲庵 郭祥正  西湖
有客學無心，庵雲結寶陰。松風深夜起，時作老龍吟。
和楊公濟錢塘西湖百題 林和靖橋 郭祥正  西湖
不作市朝客，甘爲漁釣翁。柴門危徑斷，猶喜一橋通。
和楊公濟錢塘西湖百題 巢居閣 郭祥正  西湖
小閣臨僧塢，容身慕鶴巢。乾坤隨俯仰，君相不容交。
和楊公濟錢塘西湖百題 白公竹閣 郭祥正  西湖
竹閣公所愛，延僧酌夜茶。漁歌天外起，何似聽琵琶。
和楊公濟錢塘西湖百題 孤山 郭祥正  西湖
塵寰千嶂合，月窟一峰孤。欲識僧歸處，飄然入寶珠。
和楊公濟錢塘西湖百題 辟支塔 郭祥正  西湖
崔嵬辟支塔，舒卷半腰雲。知是藏真骨，靈光玉色紛。
和楊公濟錢塘西湖百題 陳朝檜 郭祥正  西湖
歲老枝葉簡，春深香氣新。可憐湖上檜，曾識井中人。
和楊公濟錢塘西湖百題 贊寧僧録房 郭祥正  西湖
有道歸真主，無心戀舊房。一燈長不滅，分付水雲鄉。
和楊公濟錢塘西湖百題 金沙井 郭祥正  西湖
泉脈應通海，沙痕漾細金。成仙吾未必，一酌洗煩心。
和楊公濟錢塘西湖百題 碼碯坡 郭祥正  西湖
坡頂夜光發，人來雨後尋。山祇原恡寶，君莫起貪心。
和楊公濟錢塘西湖百題 陶器墳 郭祥正  西湖
陶器爲棺椁，中庸孰可名。一丘春草色，兩樹野松聲。
和楊公濟錢塘西湖百題 夜講亭 郭祥正  西湖
往矣中庸子，亭標夜講名。我來何所得，襟袖水風清。
和楊公濟錢塘西湖百題 閒泉 郭祥正  西湖
人去泉長在，人忙泉自閒。不供魚鳥飲，只是照青山。
和楊公濟錢塘西湖百題 高僧塔 郭祥正  西湖
高僧何代僧，葬骨兩三層。不遣白雲護，遊人取次登。
和楊公濟錢塘西湖百題 西村 郭祥正  西湖
遠近皆僧刹，西村八九家。得魚無賣處，沽酒入蘆花。
和楊公濟錢塘西湖百題 松門 郭祥正  西湖
沿湖九里松，行客憶江東。盡掃炎天熱，門深太古風。
和楊公濟錢塘西湖百題 合澗橋 郭祥正  西湖
兩澗飛來處，雲深合一橋。更無歧路别，從此入烟霄。
和楊公濟錢塘西湖百題 玉女巖 郭祥正  西湖
投壺非有術，掣電亦無心。月下與誰語，雲來自布陰。
和楊公濟錢塘西湖百題 靈隱浦 郭祥正  西湖
有靈何所隱，深浦老蒹葭。漁父一舟泊，却疑秋漢槎。
和楊公濟錢塘西湖百題 方外門 郭祥正  西湖
方外原無地，空中忽有門。請君從此入，輒莫羨桃源。
和楊公濟錢塘西湖百題 北高峰 郭祥正  西湖
翠出諸峰上，湖邊正北看。夜深雲霧散，獨掛斗杓寒。
和楊公濟錢塘西湖百題 錢源 郭祥正  西湖
至寶豈無源，源深人姓錢。直須朝海去，餘派保千年。
和楊公濟錢塘西湖百題 呼猿澗 郭祥正  西湖
隔澗白猿子，呼來驗是真。一從滄海别，啼嘯不知春。
和楊公濟錢塘西湖百題 白雲峰 郭祥正  西湖
湖上峰爭碧，此峰多白雲。雪霜難辨色，鷗鷺亦迷羣。
和楊公濟錢塘西湖百題 袁公亭 郭祥正  西湖
民樂袁公惠，爲亭古澗邊。名標公姓氏，要與萬人傳。
和楊公濟錢塘西湖百題 九師堂 郭祥正  西湖
爾學五古子，緣何繪九師。堂高秋月淡，日用少人知。
和楊公濟錢塘西湖百題 朱野 郭祥正  西湖
梁國衰微後，徵君隱逸時。至今風味在，試聽野猿悲。
和楊公濟錢塘西湖百題 葛塢 郭祥正  西湖
二葛繼成仙，猶存煉丹處。有時化鶴來，徘徊不知去。
和楊公濟錢塘西湖百題 石橋 郭祥正  西湖
橋下無懸瀑，橋邊多綠苔。跨空纔一丈，何處特飛來。
和楊公濟錢塘西湖百題 朱崖 郭祥正  西湖
彤霞貫來久，赤石異諸崖。月照夜光發，風生雲霧埋。
和楊公濟錢塘西湖百題 青壁檻 郭祥正  西湖
仙家青壁檻，未見靈花發。我欲提碧壺，來斯挹明月。
和楊公濟錢塘西湖百題 渦渚東嶼 郭祥正  西湖
小嶼春歸後，青浦渦渚東。日高魚鳥散，烟淡一林風。
和楊公濟錢塘西湖百題 許先生書堂 郭祥正  西湖
丹井光長在，空堂貌亦存。鄰僧深夜磬，時復與招魂。
和楊公濟錢塘西湖百題 石門澗 郭祥正  西湖
啟閉何人見，湍流一澗分。仙家無路入，空鏁石樓雲。
和楊公濟錢塘西湖百題 卧龍石 郭祥正  西湖
龍卧蒼山下，豈知今古春。不憂雷雨作，頭角本非真。
和楊公濟錢塘西湖百題 連巖棧 郭祥正  西湖
鳥道出雲巔，雲深春更鮮。遊人莫嗟險，一棧與巖連。
和楊公濟錢塘西湖百題 伏龍濺 郭祥正  西湖
潭心有伏龍，急溜和雲濺。頭角何時成，願借風雷便。
和楊公濟錢塘西湖百題 西庵 郭祥正  西湖
釋子能儒言，迥出惠遠上。庵中閲遺編，光焰高萬丈。
和楊公濟錢塘西湖百題 楓樹林 郭祥正  西湖
一塢藏深林，楓葉翻蜀錦。寄語别家人，路遙霜霰凛。
和楊公濟錢塘西湖百題 卧犀泉 郭祥正  西湖
有角翻害身，沉泉避刀剸。故依金地慈，非憚滄溟遠。
和楊公濟錢塘西湖百題 青林巖 郭祥正  西湖
青帝留行跡，巖前春不歸。儘從霜與雪，君看碧依依。
和楊公濟錢塘西湖百題 醴泉 郭祥正  西湖
不爲太平出，胡爲名醴泉。兵戈方滿眼，聊以慰凶年。
和楊公濟錢塘西湖百題 西塢漾 郭祥正  西湖
漫漫西塢漾，青出秀菰蒲。源淺不通海，光寒稍映湖。
和楊公濟錢塘西湖百題 白沙泉 郭祥正  西湖
幽泉出白沙，流傍野僧家。欲試甘香味，須烹石鼎茶。
和楊公濟錢塘西湖百題 楊梅石門 郭祥正  西湖
顆顆龍睛赤，深深映石門。自憐非荔子，不得薦堯閽。
和楊公濟錢塘西湖百題 西溪 郭祥正  西湖
西溪在湖外，一派濯殘陽。遊子託漁艇，却愁歸路長。
和楊公濟錢塘西湖百題 見山亭 郭祥正  西湖
遊子一凭欄，遍看湖上山。不須飛潟去，已在畫屏間。
和楊公濟錢塘西湖百題 神尼塔 郭祥正  西湖
神尼鑿一塔，杳在碧雲端。舍利夜光現，君須正眼觀。
和楊公濟錢塘西湖百題 韜光庵 郭祥正  西湖
逢人寂無語，結草自栖禪。但見巖花笑，厖眉不記年。
和楊公濟錢塘西湖百題 香林洞 郭祥正  西湖
幽香來近遠，此洞接蟾宫。欲借飛翰去，聊乘桂子風。
和楊公濟錢塘西湖百題 天竺峰 郭祥正  西湖
誰從天竺國，分得一峰來。占盡湖山秀，最宜烟雨開。
和楊公濟錢塘西湖百題 鍊丹井 郭祥正  西湖
欲息丹中火，須沈井底泉。何如栽杏實，亦解上青天。
和楊公濟錢塘西湖百題 香桂林 郭祥正  西湖
根託山中地，香分月裏秋。遊人莫攀折，風散一巖幽。
和楊公濟錢塘西湖百題 重榮檜 郭祥正  西湖
人老不重少，檜枯還復榮。何時逢匠石，今日棟梁成。
和楊公濟錢塘西湖百題 龍泓洞 郭祥正  西湖
洞口無凡木，陰森夏亦寒。誰知一泓水，曾有老龍蟠。
和楊公濟錢塘西湖百題 理公巖 郭祥正  西湖
晉代胡僧理，開山第一人。欲尋巖下跡，猿鳥送餘春。
和楊公濟錢塘西湖百題 客兒亭 郭祥正  西湖
翻經人已去，誰爲立幽亭。一望野雲白，半藏山骨青。
和楊公濟錢塘西湖百題 石蓮華峰 郭祥正  西湖
亭亭碧蓮華，何年化爲石。越女莫驚猜，巖猿自相識。
和楊公濟錢塘西湖百題 翻經臺 郭祥正  西湖
盥手天池水，熏毫海渚香。翻成多少帙，臺石尚輝光。
和楊公濟錢塘西湖百題 葛仙丹竈 郭祥正  西湖
丹成竈猶在，夜氣接湖雲。仙路何由問，刀圭幸見分。
和楊公濟錢塘西湖百題 稽留峰 郭祥正  西湖
孤峰出天外，客到亦稽留。不覺月華晚，澗猿啼更愁。
和楊公濟錢塘西湖百題 流盃亭 郭祥正  西湖
斵石引溪水，盃行自勸人。試聽林下鳥，啼血不留春。
和楊公濟錢塘西湖百題 望海閣 郭祥正  西湖
客望海中日，窻開物外山。天形垂欲盡，飛鳥不知還。
和楊公濟錢塘西湖百題 東岡塔 郭祥正  西湖
崒堵藏真骨，東岡氣象殊。烟雲掃不盡，苔蘚一痕無。
和楊公濟錢塘西湖百題 西嶺草堂 郭祥正  西湖
應讖游塵世，湖邊一草堂。松聲半夜雨，花氣四時香。
和楊公濟錢塘西湖百題 葛公石徑 郭祥正  西湖
誰來躡高步，幽徑已荒凉。落葉無人掃，哀猿空斷腸。
和楊公濟錢塘西湖百題 靈石山 郭祥正  西湖
靈石山前路，山深寺更深。不知明月去，空惜白雲沉。
和楊公濟錢塘西湖百題 靈石西庵 郭祥正  西湖
欲問庵中事，人馴虎亦馴。楊梅幾番熟，誰爲惜餘春。
和楊公濟錢塘西湖百題 南高峰 郭祥正  西湖
岌岌穿南斗，層層瞰下方。揭爲湖海鎮，半夜掛朝陽。
和楊公濟錢塘西湖百題 暗竹園 郭祥正  西湖
篁竹無人洗，烟雲暗不開。網羅無入處，豺虎莫驚猜。
和楊公濟錢塘西湖百題 夏珠泉 郭祥正  西湖
入夏泉嘗溢，光跳萬斛珠。世人收得去，此景已應無。
和楊公濟錢塘西湖百題 烟霞洞 郭祥正  西湖
玉像存深洞，烟霞分外多。焚香千騎入，猿鳥不經過。
和楊公濟錢塘西湖百題 大慈塢 郭祥正  西湖
十刹密相望，林開一塢香。木魚聲漸急，山衲下雲房。
和楊公濟錢塘西湖百題 虎跑泉 郭祥正  西湖
未見虎跑跡，窺泉試一吟。遺珠僧不取，密竹助泉深。
和楊公濟錢塘西湖百題 翠樾堂 郭祥正  西湖
深堂待遊客，老木競留春。花發多臨水，雲開始見人。
和楊公濟錢塘西湖百題 陟崖門 郭祥正  西湖
陟彼崖上門，門深路還絕。香草遞仙風，怪林藏古雪。
和楊公濟錢塘西湖百題 步月徑 郭祥正  西湖
一步復一步，月華黏屐齒。不知山徑深，疑到蟾宫裏。
和楊公濟錢塘西湖百題 夏凉泉 郭祥正  西湖
六月想冰雪，此泉清且深。相如方病渴，植杖故來尋。
和楊公濟錢塘西湖百題 清隱閣 郭祥正  西湖
閣近山中寺，誰爲清隱人。移文招不得，騎馬入紅塵。
和楊公濟錢塘西湖百題 樵歌嶺 郭祥正  西湖
嶺下聽樵歌，歌聲雲外過。儘窮斤斧力，不道得樵多。
和楊公濟錢塘西湖百題 華嚴塔 郭祥正  西湖
講盡華嚴偈，攝衣辭世塵。泉淙死前語，玉凝塔中身。
和楊公濟錢塘西湖百題 映發亭 郭祥正  西湖
吳越江分斷，山光還映發。白鳥東飛來，應隨渡江月。
和楊公濟錢塘西湖百題 楊梅塢 郭祥正  西湖
紅實綴青枝，爛漫照前塢。不及杏繁時，林間有仙虎。
和楊公濟錢塘西湖百題 修竹軒 郭祥正  西湖
不作笙簫用，開花待鳳凰。陰陰一軒裏，誰識阮生狂。
和楊公濟錢塘西湖百題 南屏山 郭祥正  西湖
真山返如假，疊徑入雲屏。不借湖光洗，朝朝潑黛青。
和楊公濟錢塘西湖百題 長橋 郭祥正  西湖
橋短故名長，路穿雲水鄉。遊人欲歸去，濯足弄殘陽。
和楊公濟錢塘西湖百題 慈雲嶺 郭祥正  西湖
峻極分南北，見湖仍見江。遊人倦登陟，飛鳥自雙雙。
和楊公濟錢塘西湖百題 清軒 郭祥正  西湖
軒壓冰壺上，風生玉宇間。客來清徹骨，不待看湖山。
和楊公濟錢塘西湖百題 西水亭 郭祥正  西湖
湖添秋氣凈，鳥伴夕陽沉。嗚咽城笳起，猶忘歸去心。
山居絕句六首 曉 郭祥正 
柴門曉初啟，晴氣堆遠峰。不知何處鶴，踏折一枝松。
山居絕句六首 夜 郭祥正 
夜闌窻戶閉，黄庭看未終。西巖一聲虎，四壁生清風。
山居絕句六首 春 郭祥正 
自掃松間葉，冰霜一半開。碧桃花未發，亭待漉香醅。
山居絕句六首 夏 郭祥正 
永日琴爲伴，前村酒可酤。松陰揀磐石，赤脚踏冰壺。
山居絕句六首 秋 郭祥正 
有酒看雲飲，無書寄雁回。數蛩鳴敗草，一葉落青苔。
山居絕句六首 冬 郭祥正 
黄昏鳥飛絕，夜半猿啼切。紙帳寒不眠，開門見猛雪。
桃源行寄張兵部 郭祥正 
武陵溪上青雲暮，昔人傳有桃源路。時見落花隨水流，咫尺神仙杳難遇。神仙有無何可量，但愛武陵山水強。松煙竹霧水村暗，鳥啼猿嘯花雨香。車輪不來塵坌絕，日月自與乾坤長。聞君取身欲長往，禾熟良田給春釀。陶然一醉萬事休，還我天真了無象。生胡爲榮死奚慼，爲笑紛紛避秦客。一身重要歲何足論，更向漁家寄消息。
廣福禪寺 郭祥正 
寺與人寰隔，西軒更遠瞻。雲煙生卷箔，星斗半垂簷。山對眉雙碧，江空鏡一匲。旅魂招不盡，愁向酒中添。
馬仁山 郭祥正 
崔嵬山下石，如馬亦如人。玉老龍蛇護，菴空歲月新。訪僧非舊識，覽壁但傷神。更恨無流水，難尋洞裏春。
治平三年秋七月當塗郭功父招無爲楊次公會於環峰時五雲叟陳德孚以詩寄吾二人因聯句酬之 郭祥正 
空山坐寥落，疋馬邀俊哲。入門肆高談，清風掃煩熱。憶昔治平年，姑熟溪上别。歲時激箭急，倐忽三十月。讀書非少銳，欲論先卷舌。歸田殊未成，累累逐羈紲。孰謂趙魏老，不能佐滕薛。由來歲大寒，松柏見孤節。朋心久愈至，忠規補殘缺。兒童喜父執，飣餖成羅列。壺有玉泉酒，庖有冰濃鱉。野芡剖珠璣，秋瓜咀霜雪。新粳刈且舂，香炊軟三淅。放匕聊醉飽，百憂旋磨滅。升平擊堯壤，險怪探禹穴。吐氣直虹霓，落筆淬金鐵。詞源河漢翻，俯視隄防決。文章貴天成，追琢譏竄竊。抵掌萬古事，高下争螘垤。挹酌華陽水，蕩滌塵土咽。吾心了何染，本理忘巧拙。聖賢久不作，情僞愈分别。竹陰卧片石，浩歌聲欲闋。山童倐及門，喜音屈高潔。傳聞脫世累，天境妙搜抉。疏簾卷危閣，九峰青嵽嵲。吟餘琴一弄，鏗然響環玦。老鶴不敢鳴，十里飛雲絕。次公君素交，嗟予尚契闊。疇能枉籃輿，相期出寥泬。
寄東坡 郭祥正 
平生才力信瑰奇，今在窮荒豈易歸。正似雪林枝上畫，羽翰雖好不能飛。
用前韻寄東坡 郭祥正 
秋霜春雨不同時，萬里今從海外歸。已出網羅毛羽在，卻尋雲跡帖天飛。
詩一首 郭祥正 
七十餘歲老朝郎，曾向元祐說文章。如今白首歸田後，卻與楊姝洗杖瘡。
過蕪湖縣 郭祥正 
詩中長愛杜池州，說著蕪城是勝遊。山掩縣城當北起，渡衝官道向南流。
重來桐城 郭祥正 
碧水蒼山照眼青，始知朱邑愛桐城。重來二十三年後，猶有斯民眷眷情。
臨漳臺 郭祥正 
道邊松，大義渡至漳城城東，問誰植之我蔡公。歲久廣陰如雲濃，甘棠蔽芾安可同。六月行人不知暑，千古萬古揚清風。
寄東坡 郭祥正 
君恩浩蕩似陽春，海外移來住海濱。莫向沙邊弄明月，夜深無數採珠人。
五祖山拈香 郭祥正 
白雲巖畔舊相逢，往日今朝事不同。夜靜水寒魚不食，一爐香散白蓮峰。
雲居山拈香 郭祥正 
覺地相逢一何早，鶻臭布衫今脫了。要識雲居一句玄，珍重後園驢喫草。
西方院 郭祥正 
欲出西方更少留，雲泉都占一巖幽。勸僧洗凈閣前竹，要看南山十里秋。
羅漢院 郭祥正 
蒼松夾徑二十丈，碧殿藏雲五百尊。金鐘散響撼星斗，衆燈續焰移朝昏。
和郡守西峰院 郭祥正 
寺占西山第一峰，與君高步躡雲蹤。西風吹盡霜林葉，放出亭亭十丈松。
詩一首 郭祥正 
枯腸得酒芒角出，肝肺槎牙生竹石。森然欲作不可回，寫向君家雪色壁。平生好詩仍好畫，書墻涴壁長遭罵。不嗔不罵喜有餘，世間誰復如君者。一雙銅劍秋水光，兩首新詩爭劍芒。劍在床頭詩在手，不知誰作蛟龍吼。
高明軒 郭祥正 
周也漳南釋，開軒瞰漳濱。山光並水色，一物長清新。
南安巖 郭祥正 
汀梅之間山萬重，南安巖竇何玲瓏。青葱屹立敞四壁，巧匠縮手難爲工。嗟予俗縛未能往，願得結草與巖松。遂登彼岸達正覺，月落巖下松生風。
玩鞭亭 郭祥正 
平蕪春靜水彌天，甚壓危城駕廣椽。駿馬豈能追晚日，將軍莫悔玩遺鞭。高才共倚新亭賦，逸翰重尋舊曲鐫。千古英雄衹如此，黄花修竹付幽禪。
句  其一 郭祥正 
明月隨人渡流水。
句  其二 郭祥正 
欲尋鐵索排橋處，只有楊花慘客愁。
句  其三 郭祥正 
我愛臨漳郡，地兼山海秀。
長風吹海作寒霧，往往六月披重袍。仙魚通印勝鴞炙，荔子丹艷疑蟠桃。  其一 郭祥正 
神仙之府名雞籠，千尋翠玉擎寒空。秀色凌風入城郭，半街曉日金濛濛。
長風吹海作寒霧，往往六月披重袍。仙魚通印勝鴞炙，荔子丹艷疑蟠桃。  其二 郭祥正 
老鶴唳風□□□。
長風吹海作寒霧，往往六月披重袍。仙魚通印勝鴞炙，荔子丹艷疑蟠桃。  其三 郭祥正 
唯欠子瞻詩。
長風吹海作寒霧，往往六月披重袍。仙魚通印勝鴞炙，荔子丹艷疑蟠桃。  其四 郭祥正 
落日疏雲催晚景，殘花美酒送閑心。
句 陳伯育 
與君分兩石。
題阮希聖東湖  其一 劉浚 
四面溪山列畫屏，一堂新創有餘清。湖光隔斷紅塵路，疑在金鼇頂上行。
題阮希聖東湖  其二 劉浚 
輪啼白日競匆匆，誰向閑中靜養蒙。珍重先生高臥處，一窻黄卷是家風。
題阮希聖東湖  其三 劉浚 
兩堤楊柳先春綠，十里芙蓉入夏香。自得湖山供嘯傲，會稽何獨羨知章。
示寂偈 釋真如 
昨夜三更，風雷忽作。雲散長空，前溪月落。
送程給事知越州 范子奇 
寵命光輝出九重，夕郎捧詔未央宮。輟從近侍優耆德，暫殿名邦撫浙東。道過故鄉觀晝繡，政成載路播仁風。豈惟越俗欣漸惠，即看延登起茂功。
承諸公酌別西郊分韻賦詩得戎字 范子奇 
西戎未解嚴，置帥濫及蒙。自揣非長才，尚使制羌戎。仰賴廟堂算，庶幾或成功。此行春已晚，柳絲華正紅。聯轡向名圃，四筵皆鉅公。高韻薄虹霓，笑談生清風。顧予實何似，有愧參其中。遽然千里別，不辭一樽空。浮雲聚與散，臨歧西復東。無以報禮意，舉目攀飛鴻。
寄蘇子瞻 章惇 
君方陽羨卜新居，我亦吳門葺舊廬。身外浮雲輕土苴，眼前陳跡付籧篨。澗聲山色蒼雲上，花影溪光罨畫餘。他日扁舟約來往，共將詩酒狎樵漁。
栽桐竹 章惇 
種竹期龍至，栽桐待鳳來。他年跨遼海，經此一徘徊。
謝劉子先贈酒 章惇  洞庭湖
洞霄宮裏一閑人，東府西樞老舊臣。多謝姑蘇賢太守，殷勤分送洞庭春。
題李邦直蒙江初雪圖 章惇 
江頭微雪北風騙，憶泊武昌舟尾時。潮來浪打船欲破，擁被醉眠人不知。
清明日赴玉津園宴 章惇 
南園高讌寵師臣，盛事仍隨節物新。勸餞滿傾仙室酒，賜花分得漢宮春。三朝主眷優元弼，五福天教萃一身。自惜雲龍如此少，因公重感涕霑巾。
遊虎丘次韻 章惇 
闔閭城外小層巒，瘦竹寒松數里間。並岸逢僧知近寺，入門鑿石漸登山。純鉤劍化空池在，幽獨詩成白日閑。遊客幸無官事束，何須齋舫斂昏還。
和蒲宗孟遊虎丘因書錢塘舊遊 章惇 
傳聞城角艤行舟，自擁笙歌選勝遊。偶爲寒江阻潮汐，再容清賞屬林丘。燕回吳苑風和雪，夢斷錢塘月滿樓。盡把蘇杭好煙景，醉吟將去詫東州。
贈陶辰州  其一 章惇 
善戰無如新息侯，漢兵才渡綠蘿洲。愛君挽我陶溪粟，直到牂牁水口頭。
贈陶辰州  其二 章惇 
使介直登雙御閣，州符就領五蠻溪。爭雄白鵲臨崖鬬，憶子玄猿繞澗啼。
過石醋鋪 章惇 
瘴靄潛消瑞氣和，梅峰千里闊煙蘿。人逢雜堠雖云遠，路在好山寧厭多。啼鳥叢篁傳木杪，瀑泉碎玉激巖阿。欲留征馭遲遲云，公檄催人不奈何。
紫閣 章惇 
我生山水鄉，習得山中樂。每觀唐人詩，夢寐思紫閣。欲爲秦山行，常苦道路邈。君言舊曾遊，使我心踴躍。我今既西來，而子滯天角。雲山空在眼，詩酒乖侑酢。誰題壁間詩，歲久墨色薄。人生定能幾，當此感離索。積靄浮青春，落日滿巖壑。驪龍儼將駕，顧我猶淹泊。
歲窮雨夜獨臥山齋 章惇 
歲晏雲深誰與遊，巖房終夜雨如秋。不知海上三山夢，何似人間萬戶侯。
梅山歌 章惇 
開梅山，開梅山，梅山萬仞摩星躔。捫蘿鳥道十步九曲折，時有僵木橫崖巓。肩摩直下視南岳，迴首蜀道猶平川。人家迤邐見板屋，火耕磽多畬田。穿堂之鼓堂壁懸，兩頭擊鼓歌聲傳。長藤酌酒跪而飲，何物爽口鹽爲先。白巾裹髻衣錯結，野花山果青垂肩。如今丁口漸繁息，世界雖異如桃源。熙寧天子聖慮遠，命將傳檄令開邊。給牛貸種使開懇，植桑種稻輸緡錢。不持寸刃得地一千里，王道蕩蕩堯爲天。大開庠序明禮教，撫柔新俗威無專。小臣作詩備雅樂，梅山之崖詩可鐫。此詩可勒不可泯，頌聲千古長潺潺。
句  其一 章惇 
天面長虹一鑒痕，直通南北兩山春。
句  其二 章惇 
每聞同列進，不覺寸心忙。
句  其三 章惇 
自奉鸞臺直，叨隨陟降蹤。共陳尊聖嗣，屢請罷軍容。
偈四首  其一 釋智本 
滿口道不出，句句甚分明。滿目覷不見，山山疊亂青。鼓聲猶不會，何況是鐘鳴。
偈四首  其二 釋智本 
祖翁卓卓犖犖，兒孫齷齷齪齪。有處藏頭，沒處露角。借問衲僧，如何摸索。
偈四首  其三 釋智本 
牙如刀劍面如鐵，眼放電光光不歇。手把蒺藜一萬斤，等閑敲落天邊月。
偈四首  其四 釋智本 
頭戴須彌山，腳踏四大海。呼吸起風雷，動用生五彩。若能識得渠，一任歲月改。
偈 珙禪師 
三十年來握箭弓，三平纔到擘開胸。半個聖人終不得，大顛弦外幾時逢。
答大通偈 釋慈辯  太湖 洞庭湖
黑相白相，擔枷過狀。了不了兮，無風起浪。若問究竟事如何，洞庭山在太湖上。
偈 釋應圓 
寒氣將殘春日到，無索泥牛皆𨁝跳。筑著崑崙鼻孔頭，觸倒須彌成糞掃。牧童兒，鞭棄了。懶吹無孔笛，拍手呵呵笑。歸來兮歸去來，煙霞深處和衣倒。
偈 釋仲易 
一二三四五，陞堂擊法鼓。蔟蔟齊上來，一一面相睹。秋色滿虛庭，秋風動寰宇。更問祖師禪，雪峰到投子。
偈 釋紹先 
團不聚，撥不散，日曬不乾，水浸不爛。等閑掛在太虛中，一任傍人冷眼看。
偈 宗禪師 
一不做，二不休。捩轉鼻孔，捺下雲頭。禾山解打鹽官鼓，僧繇不寫戴嵩牛。廬陵米，投子油，雪峰依舊輥雙毬。夜來風送衡陽信，寒雁一聲霜月幽。
詩一首 丁諷 
我來自北幾千里，景陵一到心怡然。人淳訟簡公事少，屢遊星館時留連。
游潛山 李師道 
肩輿轉關隨俯仰，不憂弱水澄方丈。細霧縈盤上白雲，剛風肅肅天森爽。夏木陰濃四月寒，澗流觸石鳴驚湍。到身已喜在福地，肯問玄都何處壇。
歸雲祠 杜符卿 
寂照三乘法，冥通萬佛心。傳燈光祖印，演教茂禪林。蓮座華成雨，雲菴施側金。因懷會稽紱，蘭梵許登臨。
句 林東喬 
心愛民田遠，車行石徑中。
廣教院 趙植 
列嶂倚天環佛界，亂流穿石度僧房。林泉盡日無窮趣，車馬長年有底忙。
句 張微 
人家橘柚間，鐘梵雲煙側。
伏波巖 崔靜 
古木纏溪出亂根，四時香火廟空存。人家曉聚鳬鴨亂，水怪夜翻星斗渾。靈洞仙游門自鎖，陰崖龍去石生痕。幸同軒從乘餘興，酣醉清時酒一樽。
次逢原秋夜見寄 滿執中 
病對園林萬事空，肯將寂寞感塗窮。消磨壯憤詩書外，破碎閑愁笑傲中。霜苦亂蟲清叫夜，夢寒孤竹冷敲風。思君別有悲秋意，不爲南湖一釣篷。
石屏路 滿執中 
石屏月如水，石壁雲不動。閑中攲枕臥，天地同一夢。
明月溪 滿執中 
月出溪水清，月落溪水黑。茫茫溪上人，笑與月爲客。
了了堂 滿執中 
虛堂跨雲巓，白雲在林杪。絕頂不可窮，了了非了了。
瑯琊溪 滿執中 
巖下桃花紅，溪流碧如玉。逋翁隔雲歌，不是人間曲。
句 曾黯 
水合雙江急，山逢百竅深。